Kinders in dié skole binnekort sonder kosArgieffoto Suid-Afrika se openbare skole word in vyf groep verdeel waarvolgens finansiële hulpbronne aan die skole toegeken word. Skole word in ŉ sekere kwintiel (kategorie van welvarendheid) ingedeel. Volgens die stelsel is ŉ kwintiel 1-skool die armste en ŉ kwintiel 5-skool die welvarendste. Melanie Buys, die Federasie van Beheerliggame van Suid-Afrikaanse Skole (Fedsas) se provinsiale bestuurder in Gauteng, het gesê vanaf vandeesmaand sal kwintiel 4- en 5-skole wat skoolgeld aanvullend tot die toewysing deur die staat hef, geen bydrae ontvang van die onderwysdepartement nie. “Skole wat wil voortgaan om behoeftige leerders van ’n daaglikse maaltyd te voorsien, sal self daarvoor moet betaal. Die Tesourie het bepaal dat toekennings vir voedingskemas slegs aan kwintiel 1- tot 3-skole gemaak mag word en dat provinsiale onderwysdepartemente daaraan gebonde is,” het sy gesê. Volgens Buys bedryf die helfte van Fedsas se sowat 1 800 ledeskole voedingskemas, waarvan 85% van hierdie skole dit reeds met hul eie geld doen. “Daar word gemiddeld 77 leerders per skool gehelp,” het Paul Colditz, uitvoerende hoof van Fedsas, gesê. Volgens Colditz sal skole wat die meeste vrystelling van skoolgelde gee die swaarste getref word. “Hierdie skole sal dus nie geld hê om met die voedingskema voort te gaan indien die provinsiale departement op aandrang van Tesourie hierdie betaling staak nie.” Fedsas het ’n dringende beroep op die Tesourie gedoen om die besluit te heroorweeg. “Mense moet nie die fout maak om te dink dat daar nie ook honger kinders in kwintiel 4- en 5-skole is nie. Daar word gepraat van die voorsiening van tabletrekenaars aan leerders en dít terwyl van hierdie leerders honger in die klas sit en nie kan konsentreer nie,” het Colditz gesê. Fedsas het ook gemeenskappe versoek om skole by te staan en betrokke te raak by die nood van kinders in skole.